google/wiki40b huggingface dataset:
C sharp

Programmas piemērs

Šis ir vienkāršs "Sveika pasaule!" programmas piemērs C# valodā:
using System;class Program{
    static void Main()
    {
        Console.WriteLine("Sveika, pasaule!"); // izvade uz ekrāna
        Console.ReadLine(); // tiek apturēta loga tūlītēja aizvēršanās
    }}
Programmas piemērs ar string tipa mainīgo, kuru ievada lietotājs:
using System;class Program
    {
        static void Main(string[] args)
        {
            string vards = ""; //definē string (simbolu virknes) tipa mainīgo ar nosaukumu vards

            Console.Write("Ievadi savu vārdu: "); //  izvada tekstu uz ekrāna
            vards = Console.ReadLine(); //piešķir mainīgajam vards lietotāja ievadīto vērtību

            //Variants Nr.1
            Console.WriteLine("Sveiks,{0}!", vards); //izvada Sveiks + lietotāja ievadīto vērtību Nr.1
            //Variants Nr2
            Console.WriteLine("Sveiks," + vards + "!"); //izvada Sveiks + lietotāja ievadīto vērtību Nr.2

            Console.ReadKey(); // tiek apturēta loga tūlītēja aizvēršanās
        }
    }
Programmas piemērs kura pieprasa divus mainīgos a un b pēc tam pieprasa darbību: saskaitīšanu, atņemšanu, reizināšanu, dalīšanu.
 class Program
    {
        static void Main(string[] args)
        {

            int a = 0, b = 0, c = 0; // definē integer (veselais skaitlis) tipa mainīgos
            double r = 0; // definē double tipa mainīgo

            Console.Write("Ievadiet a vērtību: "); // izvada tekstu uz ekrāna
            a = int.Parse(Console.ReadLine()); // piešķir mainīgajam a lietotāja ievadītu vērtību

            Console.Write("Ievadiet b vērtību: "); // izvada tekstu uz ekrāna
            b = int.Parse(Console.ReadLine()); // piešķir mainīgajam b lietotāja ievadītu vērtību

            Console.Write("Izvelieties darbību: \n 1. + \n 2. - \n 3. * \n 4. /\n"); // izvada tekstu uz ekrāna
            Console.Write("Darbība: ");
            c = int.Parse(Console.ReadLine()); // piešķir mainīgajam c lietotāja ievadīto vērtību

            switch (c) 
            {
                case 1: r = a + b; break; 
                case 2: r = a - b; break;
                case 3: r = a * b; break;
                case 4: r = (double)a / (double)b; break;
            }

            Console.Write("Risinajums: {0:0.000} ",r);

            Console.ReadKey(); // tiek apturēta loga tūlītēja aizvēršanās
        }
    }
Jurijs Gagarins

Biogrāfija

1955. gadā Gagarinu iesauca karadienestā, un viņš tika nosūtīts uz lidotāju skolu Orenburgā. 1957. gadā pēc skolas pabeigšanas viņš tika nosūtīts dienestā uz aviācijas bāzi Murmanskas apgabalā, kur lidojumi bieži notika sarežģītos laikapstākļos.
1959. gada nogalē Gagarins pieteicās iespējamajiem kosmiskajiem lidojumiem un pēc medicīnas komisiju iziešanas tika ieskaitīts 20 cilvēku kosmonautu kandidātu grupā. Sakarā ar pirmo kosmosa kuģu konstrukcijas īpatnībām, galvenie parametri pretendentiem bija auguma garums, svars un veselība. 1960. gada 11. martā sākās intensīvi treniņi.
Tā kā bija ziņas, ka ASV gatavojas cilvēku palaist kosmosā 20. aprīlī, tad Galvenais konstruktors Sergejs Koroļovs startu plānoja no laika posmā no 11. līdz 17. aprīlim. Cilvēku, kas dosies pirmajā lidojumā, izraudzījās pēdējā brīdī un par to kļuva Jurijs Gagarins, par viņa dublieri — Germans Titovs.
Kosmosa kuģa Vostok-1 starts notika 1961. gada 12. aprīlī 06:07 UTC (09:07 pēc Maskavas laika). Pēc Zemes viena apriņķojuma kuģis veica bremzēšanu un atgriezās uz zemes. Sakarā ar kļūmi bremzēšanas sistēmā, nolaižamais aparāts nolaidās neplānotā vietā Saratovas apgabalā netālu no Engelsas. Saskaņā ar lidojuma plānu 7 km no zemes virsmas kosmonauts katapultējās un nolaidās ar izpletni, jo nolaižamais aparāts nebija apgādāts ar mīkstas piezemēšanās sistēmu. Lidojuma ilgums bija viena stunda 48 minūtes.
Pēc kosmiskā lidojuma Gagarinam tika piešķirti dažādi apbalvojumi, un viņš piedalījās daudzos pasākumos un braucienos, 1963. gadā bijis Rīgā.
1961. gada 23. maijā Gagarins kļuva par kosmonautu grupas komandieri. 1963. gada 20. decembrī viņš tika iecelts par Kosmonautu sagatavošanas centra priekšnieka vietnieku. Lai gan Gagarins vēlējās turpināt kosmiskos lidojumus, viņam to neļāva. Līdz ar Mēness programmas apstiprināšanu viņš panāca savu atjaunošanu kosmonautu grupā. Gagarins bija Sojuz-1 pilota Vladimira Komarova dublieris startam 1967. gada 23. aprīlī.
Jurijs Gagarins gāja bojā 1968. gada 27. martā treniņlidojumā lidmašīnā MiG-15 kopā ar instruktoru pulkvedi Vladimiru Serjoginu netālu no Novoselovas sādžas Kiržačas rajonā Vladimiras apgabalā. Katastrofas cēlonis nav precīzi noskaidrots. Apglabāts pie Kremļa sienas Maskavā.
Spārnu plētums

Spārnu plētums ir attālums no lidmašīnas vai putna viena spārna gala līdz otram. Piemēram, lidmašīnas Boeing 777-200ER spārnu plētums ir 60,93 metri, savukārt, klejotājalbatrosa (Diomedea exulans) spārnu plētums var sasniegt 3,5 metrus.
Lauka hokejs

Lauka hokejs ir komandu sporta veids, kur komandas spēlētāji mēģina trāpīt vārtus sitot, stumjot vai viegli uzsitot bumbu ar hokeja nūju pretinieka vārtos. Tā vienkāršais nosaukums ir hokejs, un tas ir plaši izmantots nosaukums vairākās valstīs. Tomēr, nosaukums lauka hokejs tiek izmantots valstīs, kur vārds hokejs tiek lietots cita veida hokeja apzīmēšanai, kā ledus hokejs vai ielu hokejs.
Ķīšezera iela

Ielas raksturojums

Ķīšezera iela ir 1,287 km gara vietējas nozīmes iela Čiekurkalna apkaimes ziemeļaustrumos. Tā sākas krustojumā ar Gaujas ielu un virzās austrumu virzienā kā asfaltēts ceļš. Iela krustojas ar Rusova ielu, Kokneses prospektu, Kadagas ielu un beidzas krustojumā ar Ezermalas ielu.
Plānots, ka Ķīšezera iela tiks par topošā Ziemeļu transporta koridora daļu.
Hemiluminiscence

Hemiluminiscence ir luminiscences veids, kas pavada eksotermiskās ķīmiskās reakcijas, ja viens no reaģentiem ir ierosinātā stāvoklī.
Hemiluminiscences intensitāte var ievērojami pārsniegt siltumstarojuma intensitāti attiecīgā temperatūrā. Pie hemiluminiscences pieskaitāma arī tā dēvētās aukstās liesmas luminiscence (parastās liesmas gaismas avots ir siltumstarojums). Tās avots ir degšanas produkti ierosinātā elektroniskā stāvoklī, svārstību vai rotācijas līmeņos. Luminiscences avots var būt arī citas daļiņas, kas ievadītas liesmā. Tie var būt metālu atomi, kas ierosinās enerģijas apmaiņā.
Hemiluminiscences atsevišķs gadījums ir bioluminiscence. Tā ir organismu mirdzēšana, ko novēro trūdošiem kokiem, baktērijām, sēnēm, dažiem kukaiņiem (sk. jāņtārpiņi) un jūras dzīvniekiem, un kas ir saistīta ar oksidēšanās procesiem.
Intel

IM Flash Technologies

2005. gadā, Intel un Micron Technology paziņoja to vienošanos par jauna kopuzņēmuma dibināšanu, IM Flash Technologies, Lehi, Jūtas štatā. Kopuzņēmums ražotu NAND zibatmiņu abiem uzņēmumiem. 2007. gada februārī, uz veiksmīgo attiecību pamata, abi uzņēmumi dibināja otro kopuzņēmumu, IM Flash Singapore, bet tas dēļ apjomīgās finanšu krīzes darbību uzsāka tikai 2011. gada aprīlī. 2012. gada februārī, Intel pārdeva savu daļu akciju iekš IM Flash Singapore un tam piederošo IM Flash Technologies inventāru Micron, lai palielinātu efektivitāti.
Drū Makintairs

Spēlētāja karjera

No 1999. līdz pat 2003. gadam Makintairs spēlēja QMJHL līgas klubā Šerbrukas "Castors", taču tad 2003.—04. gada sezonu uzsāka ECHL vienībā Toledo "Storm". 2004.—05. gada sezonā Makintairs lielāko daļu sezonas aizvadīja jau AHL vienībā Grendreipidsas "Griffins", taču nozīmīgu daļu 2005.—06. gada sezonas atkal aizvadīja "Storm" rindās.
2006. gada vasarā Makintairs noslēdza līgumu ar Vankūveras "Canucks", nākamo sezonu aizvadot AHL vienībā Manitobas "Moose". 2007.—08. gada sezonā Makintairam visbeidzot izdevās debitēt NHL, "Canucks" rindās izejot uz laukuma uzreiz divās spēlēs.
Pēc 2007.—08. gada sezonas noslēguma hokejists noslēdza viena gada līgumu ar Našvilas "Predators", visu nākamo sezonu aizvadot tās AHL fārmklubā Milvokī "Admirals". Nākamajā sezonā Makintairs spēlēja jau Atlantas "Thrashers" fārmklubā Čikāgas "Wolves", taču 2011.—12. gada sezonā aizvadīja divas spēles NHL vienības Bufalo "Sabres" sastāvā.
2012.—13. gada sezonas ievadā aizvadīja divas spēles KHL vienībā Prāgas "Lev", taču tad atgriezās Ziemeļamerikā. 2013.—14. gada sezonā aizvadīja divas spēles Toronto "Maple Leafs" rindās, pārējo sezonu aizvadot tās AHL fārmklubā Toronto "Marlies". 2014. gada vasarā noslēdza līgumu ar Karolīnas "Hurricanes".
Pāvils Johansons

Biogrāfija

Dzimis Stokholmā, Johansona vecāki ir ievērojami Latvijas kultūras darbinieki – tēvs – kultūrvēsturnieks un rakstnieks Andrejs Johansons, māte – dzejniece un filoloģe Veronika Strēlerte. Ieguvis filoloģijas maģistra grādu Stokholmas universitātē, strādājis dažādās Stokholmas skolās, kā arī ilgus gadus vadījis Stokholmas latviešu skolu. Dzejā debitējis 1967. gadā 19 gadu vecumā ar krājumu "Sudraba ceturksnis", 1976. gadā sekoja otra grāmata "Patskaņi un līdzskaņi". Kopš tā laika publicējies dažādos trimdas un Latvijas laikrakstos. Johansons sastādījis latviešu literatūras vēsturi zviedru valodā, atdzejojis Veronikas Strēlertes dzejoļus zviedru valodā krājumam Under höga träd ("Zem augstiem kokiem", 1981).
Kopā ar grupu “Dundurs” tapuši vairāki skaņuplašu ieraksti. 1985. gadā klajā nāca Pāvila Johansona pirmais un vienīgais soloalbums. Muzicēja latviešu jauniešu rokgrupā "Saules brāļi" kopā ar Juri Kronbergu un brāļiem Grašiem. No 60. gadu vidus sacerējis un izpildījis dziesmas ar Aleksandra Čaka, Veronikas Strēlertes un Eduarda Veidenbauma tekstiem.
Pēteris Kurlis

Dzīves gājums

Dzimis 1910. gadā Valmieras apriņķa Mūrmuižas pagastā zemnieka ģimenē. 1926. gadā
iepazinās ar PSRS izlūkdienesta aģenti Mariju Zvaigznīti un Valmierā iestājies nelegālās Latvijas Komunistiskās partijas jaunatnes šūniņā. 1927. gadā arestēts un ieslodzīts uz 2,5 gadiem cietumā.
1931. gadā piedalījās 4. Saeimas vēlēšanās un Valmieras pilsētas domes vēlēšanās no Strādnieku un zemnieku partijas listes. Šai pašā gadā Kurli atkal apcietināja un apcietinājumā viņš pavadīja vienu gadu. 1932. gadā Latvijas Politiskā pārvalde viņu savervēja par ziņotāju. Pēc atbrīvošanas Kurlis pārcēlās uz dzīvi Rīgā, kur darbojās kā Darba Jaunatnes Savienības Rīgas komitejas sekretārs. 1935. gada jūlijā LKP CK nosūtīja Kurli uz Starptautisko Ļeņina skolu PSRS.
1936. gada 20. jūlijā viņš mācības pārtrauca, bet augustā atgriezās Latvijā kā komjaunatnes vadītājs un LKP Pagaidu sekretariāta sūtītās LKP reorganizācijas grupas loceklis.
1940. gada aprīlī Kurli atkal apcietināja un atbrīvoja pēc Latvijas okupācijas 21. jūnijā. Darbojās kā Latvijas Darba Jaunatnes Savienības
Centrālās komitejas sekretārs un LKP CK loceklis, tika ievēlēts par t.s. Tautas Saeimas deputātu.
Tūlīt pēc okupācijas apcietinātais Politpārvaldes priekšnieks Jānis Fridrihsons izdeva Kurli un 1940. gada 19. jūlijā jaunieceltais Politpārvaldes Rīgas rajona priekšnieks Elmārs Briedis izdeva pavēli par Kurļa apcietināšanu un ieslodzīšanu Rīgas Centrālcietumā. Pēc Latvijas inkorporēšanas PSRS 31. augustā LPSR Iekšlietu tautas komisariāta Izmeklēšanas daļas izmeklētājs valsts drošības leitnants Gruševojs pieņēma lēmumu par Kurļa apcietinājumu, ko PSRS prokurors apstiprināja tikai 1941. gada 5. februārī. Pratināšanās Kurlis liecināja, ka arī LKP CK 2. sekretārs Žanis Spure bijis Politpārvaldes aģents.
Pēc ilgstošām pratināšanām PSRS Augstākās tiesas Kara kolēģija 1941. gada 10. jūlijā Maskavā viņam piesprieda nāvessodu nošaujot, tomēr 26. jūlijā PSRS Augstākās padomes Prezidijs nomainīja nāvessodu ar 10 gadiem Gulaga labošanas darbu nometnē.
Miris 1942. gada 1. maijā Sevdvinlagā Arhangeļskas apgabalā.
Sennheiser

Vēsture

Uzņēmumu dibināja Fricis Zenheisers dažas nedēļas pēc Otrā pasaules kara kopā ar septiņiem inženieriem Hannoveres Universitātes laboratorijā. Laboratoriju apzīmēja ar nosaukumu Laboratorija W (vācu: Labor W), kas ir saīsinājums no apdzīvotas vietas Vennebostele (Wennebostel), uz kuru universitātes laboratorija uz pagaidu laiku pārvācās. Tās pirmais produkts bija voltmetrs. 1958. gadā Labor W pārdēvē par Sennheiser electronic.
1968. gadā Sennheiser ražo pasaules pirmās atvērtās austiņas.
1973. gadā Sennheiser pārveido par komandītsabiedrību. 1980. gadā Sennheiser, ienākot aviācijas tirgū, piegādā radioaustiņas Lufthansa.
1996. gadā Sennheiser saņēma Emmy balvu par tā sasniegumiem ar bezvadu RF tehnoloģiju. Tajā pašā gadā uzņēmumu pārveido par privātu kapitālsabiedrību.
Trīspadsmitgadu karš

Stāvoklis pirms kara

15. gadsimtā Prūsijas pilsētas strauji auga, bet to politiskā ietekme bija niecīga, jo visa politiskā vara bija Vācu ordeņa rokās.
1440. gada 21. februārī Prūsijas pilsētu pārstāvji nodibināja Prūsijas konfederāciju. Galvenās pilsētas šajā organizācijā bija Danciga (Gdaņska), Elbinga (Elblonga) un Torna (Toruņa). Gandrīz uzreiz sākās politiskas nesaskaņas ar Vācu ordeņa lielmestru.
1452. gadā Prūsijas konfederācija lūdza Svētās Romas impērijas ķeizaru Frīdrihu III būt par vidutāju konfliktā ar Vācu ordeni. 1453. gada 5. decembrī ķeizars aizliedza konfederāciju un pavēlēja paklausību Vācu ordenim. Šajā situācijā konfederāti lūdza atbalstu Polijas karalim Kazimiram IV, kurš atbalstu apstiprināja.
1454. gada 4. februārī Prūsijas konfederācija nosūtīja formālu nepakļaušanās dokumentu lielmestram Ludvigam fon Erlihshauzenam.

Kara sākums

6.februārī sākās Prūsijas pilsētu sacelšanās, un drīz gandrīz visa Prūsija (izņemot Marienburgas, Štūmas (Stuhm,Sztum) un Marienverderas (Marienwerder,Kwidzyn) pilis) bija sacelšanās dalībnieku rokās. Lielākā daļa no ieņemtajām pilīm tūlīt tika nojauktas.
1454.gada 10.februārī konfederāti sūtīja oficiālu delegāciju uz Polijas galvaspilsētu Krakovu, lai lūgtu Polijas karali Kazimiru IV iekļaut Prūsiju Polijas sastāvā. 1454.gada 6.martā karalis deklarēja Prūsiju par Polijas sastāvdaļu, apstiprinot plašas pilsētu tiesības. Polija izsūtīja oficiālu kara pieteikumu ordenim, kurš bija atpakaļejoši datēts ar 22.februāri.
Valsts aizsargājamie kultūras pieminekļi Rūjienas novadā

Šajā lapā apkopoti valsts aizsargājamie kultūras pieminekļi Rūjienas novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Uzticamības pārbaude

Uzticamības pārbaude jeb padziļinātā izpēte (bieži tiek netulkojot lietots tradicionālais nosaukums angļu valodā Due diligence; IPA: [ˌdjuː ˈdɪl.ɪ.dʒəns] vai [ˌduː ˈdɪl.ə.dʒəns]) ir process, ko privātais investors veic, lai izlemtu par sadarbības veidošanu ar projekta attīstītāju. Tāpat arī to veic, lai pieņemtu lēmumu par uzņēmuma iegādi vai apvienošanos. Pārbaudes mērķis ir pārliecināties, ka uzņēmums, kas vēlas piesaistīt investīcijas pilnībā pilda tam uzliktās saistības. Šāds pārbaudes veids radies 20. gs. 30. gados ASV privāto investīciju tirgū.
Subantarktika

Subantarktika vai subantarktiskā josla ir klimatiskā josla Dienvidu puslodē starp Antarktiku dienvidos un mēreno joslu ziemeļos. Visā izplatības apgabalā subantarktiskā josla ir okeāniska un sauszeme pārstāvēta ar dažiem izklaidus arhipelāgiem un salām, kuros pārsvarā ir tundras vai okeānisko pļavu augājs.
Subantarktikas ziemeļu un dienvidu izplatības robežas tiek traktētas dažādi, bet pārsvarā tās saistāmas ziemeļos ar Antarktiskās konverģences ziemeļu malu, bet dienvidos — ar Rietumvēju straumes dienvidu malu.
Klimatu subantarktiskajā joslā nosaka sezonālā Antarktikas un mērenās joslas gaisa masu nomaiņa. Vidējā gaisa temperatūra ziemā ir -5° līdz -15° C, vasarā — 0° līdz 2° C. Ziemā lielāko daļu akvatorijas aizņem peldošais ledus. Augsts gaisa mitrums, spēcīgs vējš. Nokrišņi līdz 500 mm gadā, pārsvarā sniega veidā.
2012. gada Austrālijas atklātais čempionāts tenisā

2012. gada Austrālijas atklātais čempionāts tenisā bija 2012. gada pirmais Grand Slam turnīrs. Tas norisinājās uz cietā seguma kortiem ārpus telpām. Šis bija 100. Austrālijas atklātā čempionāta turnīrs. Tas no 2012. gada 16. janvāra līdz 29. janvārim notika Austrālijas pilsētā Melburnā.
Stāmeriene

Vēsture

Stacija atklāta reizē ar dzelzceļa līnijas Pļaviņas—Valka uzbūvēšanu. 20. gadsimta sākumā Stāmerienē plānots izveidot mezgla staciju, pagarinot līdz šejienei līniju Abrene—Sita, tomēr tas netika īstenots (Sitas līnija tika savienota ar Gulbeni 1916. gadā). No 1919. līdz 1927. gadam stacija saukta par Stāmeri. Vēlāk stacija pārveidota par pieturas punktu un tās ceļi nojaukti, tomēr kravas rampas uzbērums pretim stacijas ēkai ir daļēji saglabājies (tiek izmantots kā estrāde).
Ralfs Voldo Emersons

Jaunības gadi

Emersons bija R. V. Emersona, unitāristu mācītāja un mākslas pazinēja, dēls. Emersoniem rados bija daudz puritāņu priesteru. 1811. gadā Emersona tēvs mira, atstājot Ralfu tantes Marijas M. Emersones pārraudzībā. 1812. gadā Emersons uzsāka mācības Bostonas Publiskajā Latīņu skolā, kur tika atklātas viņa literārās potences, 1817. gadā viņš iestājās Hārvarda Universitātē. Šis laiks iezīmējas ar vērtību pārskatīšanu, un pārdomām par [izglītība|izglītību]. Pēc neveiksmīgām studijām Emersons gatavojas Hārvarda garīgajai skolai. Viņa karjeru šai laikposmā kavēja smaga slimība.
1829. gadā viņu ordinēja unitāriešu baznīcas vadībā Bostonas Otrajā baznīcā, 1829. gadā Emerosns apprecējis E. L. Takeri, viņa gan drīz pēc kāzām mirusi. Vēlāk atradās vecākā brāļa Viljama ietekmē, kurš iepazīstināja Emersonu ar jauno biblisko kritiku. Viņa paša ticība gan bija tālu no dogmatiskajām mācībām. Unitārismam bija maza ietekme un 1832. gadā viņš atkāpās no šīs baznīcas vadības.

Vēlākā dzīve

Kad viņš atstāja baznīcu, Emersons atradās konkrētāku Dieva brīnumu pierādījumu meklējumos. Tālāk viņa ceļš veda uz Eiropu, kur viņs pabija Parīzē, kur iepazinās ar A. de Žuso idejām par gara attiecībām ar dabu.
Vēlāk viesojās Anglijā, kur satika Vordsvortu, Semjuels Kolridžu un Kārlailu, 1833. gadā, atgriežoties mājās, sāka rakstīt darbu "Daba" un publisku uzstājas kā iedvesmojošs lektors.
1835. gadā vēlreiz apprecējies, ar L. Džeksoni, un sāka mierīgu ģimenes dzīvi. 1836. gadā anonīmi tika publicēts darbs "Daba". Šai laikā Emersonam dziļāk ieviesušās reliģiskās šaubas par unitāriešu uzskatiem par reliģisko brīnumu. Viņam radās pretrunas arī ar racionālistu filozofiju. Emersona idejas ietekmēja neoplatonistu filosofija, eiropiešu romantiķu darbi, hinduisms.
Viņa atšķirība no citiem transcendentālistiem bija spēja ar literāru darbību ienest dzīvību šajā filozofijā. 1838. gads Emersonam bija izaicinājumu laiks, jo viņš nostājās pret sevi pārdzīvojošām kristiešu tradīcijām, īpaši unitārismu, kādu bija to pazinis līdz tam. Viņš noliedzis arī Kristus dievišķumu kā neveiksmīgu mēģinājumu saniegt dievišķo caur priekšstatiem par tikumu.
Ļoti nozīmīgs darbs ir "Esejas" divos krājumos, lur apvienotas domas par morālo individuālismu un ticību sev. Arvien vairāk darbos parādījās pārliecība par augstāku lietu kārtību, mazāk paļaušanās uz saviem spēkiem.
No 1860. gadiem arvien vairāk nostiprinās Emersona reputācija ASV, viņš palēnām atgriezās sabiedrības apritē. Pēc 1860. gada Emersonam sāka zust intelektuālās spējas sakarā ar vecumu.
Līdz pat nāvei tika uzskatīts par "Konkordes zinātnieku", cienot viņa spēju nostāties pret tradīcijām, kuras sagrāvis. Iespaidojis Amerikāņu renesanses (1835-65) veidošanos. Kā amerikāņu transcendentālisma runasvīrs Emersons veidojis novirzienu kustībai, kas iezīmēja katra garīgās spējas un paļaušanos uz šādu reliģisko ceļu. Ietekmējis visu turpmāko transcendentālisma filozofiju.
Kārlis Kellers

Biogrāfija

Kārlis Kellers piedzima 1868. gada 24. augustā (pēc vecā stila — 12. augustā) Rīgā, Doma baznīcas virsmācītāja ģimenē.
Kellers mācījās Rīgas pilsētas ģimnāzijā. No 1890. līdz 1894. gadam studēja Tartu Universitātē, kur ieguva kandidāta grādu teoloģijā. Pēc tam bija mācītāja palīgs Smiltenē un Kandavā. Kellers Rīgā septiņus gadus kalpoja kā cietumu mācītājs, strādāja par skolotāju. 1897. gada decembrī salaulāja Raini un Aspaziju.
Kārlis Kellers pasniedza ticības mācību Rīgas pilsētas reālskolā. Bija Diakonisu nama rektors un mācītājs, no 1913. līdz 1920. gadam — Rīgas Sv. Pētera baznīcas virsmācītājs. 1927. gada oktobrī ieguva teoloģijas doktora grādu Leipcigas Universitātē.
1918. gada decembrī kļuva par izglītības ministra biedru Pagaidu valdībā. 1919. gada jūlijā sāka piedalīties Tautas padomes sēdēs. Kā Vācbaltu demokrātu partijas pārstāvis ievēlēts Satversmes sapulcē, 1. un 2. Saeimā, tādējādi Latvijas parlamentā darbojoties no 1920. līdz 1928. gadam. 1933. gada oktobrī ieguvis deputāta mandātu 4. Saeimā pēc tam, kad no tā atteicās Vilhelms fon Firkss. Saeimā strādāja līdz tās atlaišanai 1934. gada maijā.
Miris Rīgā 1939. gada 31. jūlijā.
Apbalvots ar III šķiras Triju Zvaigžņu ordeni.
2012.—2013. gada NHL lokauts

2012.—2013. gada NHL lokauts bija Nacionālās hokeja līgas lokauts, kas sākās 2012. gada 16. septembrī, saistību zaudējot iepriekš parakstītajam līgas vadības un līgas spēlētāju asociācijas kolektīvajam līgumam. Lokauts tika pārtraukts 2013. gada 6. janvārī.
Klubu īpašnieki sākotnēji vēlējās samazināt spēlētāju ienākumus līdz 57 procentiem no kluba kopējiem ieņēmumiem, ierobežot atļautos līgumu garumus, likvidēt algu arbitrāžas tiesu un mainīt brīvo aģentu noteikumus.
Sākotnēji spēlētājiem tika piedāvāts saņemt 46 procentus no kluba kopējiem ieņēmumiem, taču šo priekšlikumu spēlētāju asociācija noraidīja. 16. oktobrī Gerijs Betmens piedāvāja ienākumus dalīt uz pusēm, taču uz to spēlētāju asociācija atbildēja ar trīs priekšlikumiem no savas puses.
Ainelaraba

Vēsture

Dibināta 1892. gadā Osmaņu impērijas laikā. Attīstījusies kā ciemats pie vācu 1911. gadā izbūvētā Konjas—Bagdādes dzelzceļa. 1915. gadā pie stacijas sāka apmesties no genocīda bēgošie armēņu bēgļi, kuriem vēlāk pievienojās apkārtnes kurdi. Kurdu nosaukums "Kobane" pēc vienas no versijām cēlies dzelzceļa izbūves laikā no vārda «kompānija». Līdz 20. gadsimta vidum ievērojama iedzīvotāju daļa bija armēņi, bet 1960. gados lielākā to daļa repatriējās uz Armēniju vai pārcēlās uz lielajām Sīrijas pilsētām. 1980. gados arabizācijas procesa ietvaros pilsēta tika oficiāli pārdēvēta par Ainelarabu, kas nozīmē ‘Arābu avots’, bet lielākā daļa vietējo iedzīvotāju to neatzina. Mūsdienās lielākā daļa iedzīvotāju ir kurdi, kā arī arābi (5%), turkmēņi (5%) un armēņi (1%).
Sīrijas pilsoņu kara laikā kopš 2014. gada pilsētā un tās apkārtnē norisinājās sīvās kaujas starp kurdu pašaizsardzības spēkiem un Islāma valsts armiju, kas 2015. gada janvārī beidzās ar kurdu spēku uzvaru.